b'\n_START_ARTICLE_\nVilhelm Holck\n_START_PARAGRAPH_\nVilhelm Thaning Holck (25. juni 1856 p\xc3\xa5 Christianshavn \xe2\x80\x93 4. oktober 1936 i Hiller\xc3\xb8d) var en dansk arkitekt og museumsinspekt\xc3\xb8r.\n_START_SECTION_\nUddannelse og karriere\n_START_PARAGRAPH_\nVilhelm Holck blev f\xc3\xb8dt p\xc3\xa5 Christianshavn, hvor faderen, Johan Christopher Holck, var kateket og senere sognepr\xc3\xa6st. Moderen var Thyra Elisabeth Christine Thomine Thaning. Holck arbejdede som murersvend i fire \xc3\xa5r, hvor han anvendte vintrene til at g\xc3\xa5 p\xc3\xa5 teknisk skole og forbedre sine tegneevner. Derefter fulgte fire \xc3\xa5r p\xc3\xa5 Kunstakademiet. Han fik arbejde som kondukt\xc3\xb8r ved en del st\xc3\xb8rre byggeforetagender i K\xc3\xb8benhavn; bl.a. for Hans J. Holm._NEWLINE_1. april 1885 blev han ansat som konservator ved Det Nationalhistoriske Museum p\xc3\xa5 Frederiksborg Slot, desuden blev han senere sammen med E.F.S. Lund museumsinspekt\xc3\xb8r her; en stilling han beholdt til 1916. Samtidig fungerede han som arkitekt i Hiller\xc3\xb8d og omegn._NEWLINE_Da han var en af de eneste uddannede arkitekter i omr\xc3\xa5det, fik han snart mange opgaver og blev hurtigt anset som Hiller\xc3\xb8ds uofficielle stadsarkitekt. Han tegnede bl.a. Hiller\xc3\xb8d R\xc3\xa5dhus (opf\xc3\xb8rt 1887-88 p\xc3\xa5 Hiller\xc3\xb8d Torv, nuv\xc3\xa6rende politistation. Anvendt som Korsb\xc3\xa6k R\xc3\xa5dhus i tv-serien Matador afsnit 8,), Bankbygningen p\xc3\xa5 Hiller\xc3\xb8d Torv (opf\xc3\xb8rt 1908), Teknisk Skole i M\xc3\xb8llestr\xc3\xa6de (opf\xc3\xb8rt 1888), Sparekassebygningen (opf\xc3\xb8rt 1898 med facade af granit) i Slotsgade, Marie M\xc3\xb8rks Skole p\xc3\xa5 Milnersvej (opf\xc3\xb8rt 1895) foruden et stort antal privatboliger._NEWLINE_Da Frederiksv\xc3\xa6rkbanen blev anlagt mellem Hiller\xc3\xb8d og Frederiksv\xc3\xa6rk tegnede han de fleste stationer deriblandt Frederiksv\xc3\xa6rk Station og Sk\xc3\xa6vinge Station. Han var desuden ogs\xc3\xa5 meget brugt som arkitekt i selve Frederiksv\xc3\xa6rk by hvor han blandt andet tegnede Sygehuset, Grand Hotel og flere andre st\xc3\xb8rre bygninger._NEWLINE_Han virkede desuden i et st\xc3\xb8rre omr\xc3\xa5de, s\xc3\xa5ledes er hospitalsbygninger i Frederikssund, Usser\xc3\xb8d og Esb\xc3\xb8nderup oprindeligt tegnede af Holck._NEWLINE_I begyndelsen af sin karriere var Holck typisk historicist (r\xc3\xa5dhuset er i nygotik), men han fulgte tidens tendenser og skiftede til nationalromantikken (stationerne p\xc3\xa5 Frederiksv\xc3\xa6rkbanen) og siden nybarokken (teglv\xc3\xa6rksejer Clausens villa).\n_START_SECTION_\nH\xc3\xa6der\n_START_PARAGRAPH_\nHan var formand for Hiller\xc3\xb8d Industriforening fra 1896 til 1918, Ridder af Dannebrog og Dannebrogsmand.\n_START_SECTION_\n\xc3\x86gteskab\n_START_PARAGRAPH_\nHan blev gift med Marie f\xc3\xb8dt baronesse Wedell-Wedellsborg (d\xc3\xb8d 1927), datter af kammerherre, amtmand, baron Vilhelm Wedell-Wedellsborg og Louise Marie Sophie komtesse Schulin. Han var fader til amtmand Povl Holck.'